|  |
| --- |
| ***Директни плащания*** |

**1. Със Заповед № РД 09-411 от 21.04.2021 г. на министъра на земеделието, храните и горите e определена ставката за подпомагане за един допустим хектар по Схемата за плащане за селскостопански практики, които са благоприятни за климата и околната среда (зелени директни плащания) за Кампания 2020 г.** Тя е в размер на 133,82 лв./ха. В края на изминалата седмица на 54 650 земеделски стопани, спазващи зелените изисквания, бяха изплатени 480 436 511 лв.. Схемата за зелени директни плащания е задължителна за прилагане от държавите членки и от земеделските стопани, получаващи плащания по Схемата за единно плащане на площ (СЕПП). Зелени директни плащания се отпускат за допустимите площи по СЕПП, при условие че в стопанството, доколкото са приложими за неговия вид и размер, се изпълняват зелените изисквания. Право на зелено плащане имат стопаните с обработваеми земи, трайни насаждения и постоянно затревени площи. Зелените изисквания биват диверсификация на културите – за обработваемата земя в стопанството, запазване на постоянно затревените площи и поддържане на 5% от обработваемата земя като екологично насочени площи. За площите, заети с трайни насаждения, земеделските стопани получават автоматично зеленото директно плащане**.**

|  |  |
| --- | --- |
| ***Пазарна подкрепа*** |  |

**2. Промени в нормативната уредба относно прилагането на Националната програма за подпомагане на лозаро-винарския сектор за периода 2019 – 2023 г.** В Държавен вестник бр. 33 от 20.04.2021 г. е обнародвана НИД на Наредба № 6 от 26.10.2018 г. за условията и реда за предоставяне на финансова помощ по Националната програма. Предвидените изменения, в сила от датата на обнародване, се отнасят за кризисната мярка „Събиране на реколтата на зелено“ и за санкционния режим по мерките от Националната програма. С оглед продължаващите смущения в резултат на Ковид пандемията, е предвидено през 2021 г. мярка „Събиране на реколтата на зелено“ да може да се прилага за едни и същи парцели през две последователни години. Тази възможност е в резултат на дерогация от съществуващото в областта законодателство на ЕС, заложена в ДР (ЕС) 2021/374. Приемът по мярката за настоящата година ще се проведе в периода 17 - 28 май и бенефициентите, приложили мярката миналата година, ще могат да се възползват от нея и тази година за същите парцели. С ДР (ЕС) 2021/374 се прави промяна и в чл. 54 от ДР 2016/1149, като се предвижда въвеждането на санкционен режим при частично неизпълнение на договорените операции по мерките от Националната програма, в случаите когато това неизпълнение е в резултат на непреодолима сила или извънредни обстоятелства или в резултат на други обстоятелства, но при условието, че основната цел на операцията е постигната. Този режим на санкция предвижда, когато цялостната операция не е изпълнена изцяло, но общата ѝ цел е постигната, да бъде изплатена финансова помощ за изпълнените действия, но да бъде наложена санкция в размер на 100 % от сумата, първоначално предоставена за тези действия в заявлението за подпомагане, които не са били изцяло изпълнени.

|  |  |
| --- | --- |
| ***Визия за ОСП след 2020 г.*** |  |

**3. На 19 април 2021 г. в гр. Брюксел беше проведено присъствено заседание на Специалния комитет по селско стопанство (СКСС).** Основен предмет на дискусиите беше постигнатия напредък в преговорите по законодателния пакет за реформа на ОСП след 2020 г. Относно Регламента за стратегическите планове (РСП), председателството информира, че триалогът по РСП на 16 април е завършил без резултат. Проведено е обсъждане по 2 основни теми – прилагане на таван на плащанията, намаление на плащанията и преразпределително плащане, както и условието за „активен фермер“. ЕП не е представил насрещно предложение на базата на предложението на Съвета. Рапортьорът на ЕП е обявил, че няма готовност за постигане на съгласие. Председателството е предложило да се проведе нова среща преди следващия „супер триалог“ (очакван през май, 2021 г). В рамките на заседанието председателството поиска насоки от държавите членки относно съхраняването и споделянето на данни, както и относно системата за мониторинг на площта**.** Тези въпроси бяха дискутирани във връзка с приемането на Регламента за финансирането, управлението и мониторинга на ОСП (Хоризонтален регламент). Повечето държави-членки изразиха готовност да приемат срок за съхранение на данните от 10 г. и наличието на функционираща система за мониторинг през 2024 г. Представено беше компромисно предложение системата да започне да функционира от 1 януари 2023 г. като обхваща избрани интервенции/мерки и постигане на пълно използване на системата от 1 януари 2024 г. Вторичното законодателство ще създаде критерии за това постепенно прилагане. Използването на системата за мониторинг за целите на контрола трябва да бъде доброволно, в унисон с новия модел на прилагане.

|  |  |
| --- | --- |
| ***Още от ЕС и света*** |  |

**4. Европейски законодателен акт за климата: На 21 април 2021 г. преговарящите от Съвета и Европейския парламент постигнаха предварително политическо споразумение, с което в законодателен акт се залага целта за неутрален по отношение на климата ЕС до 2050 г. и колективна цел за нетно намаляване на емисиите на парникови газове (емисии след приспадане на поглъщанията) с най-малко 55% до 2030 г. спрямо равнищата от 1990 г.** По отношение на целта за 2030 г. преговарящите постигнаха съгласие относно необходимостта да се даде приоритет на намаляването на емисиите пред поглъщанията. За да се гарантира, че до 2030 г. ще бъдат положени достатъчно усилия за намаляване и предотвратяване на емисиите, те въведоха ограничение от 225 милиона тона CO2 еквивалент на приноса на поглъщанията към нетната цел. Те също така постигнаха съгласие Съюзът да се стреми да постигне по-голям обем нетни поглътители на въглерод до 2030 г. Други елементи на предварителното споразумение включват създаването на Европейски научен консултативен съвет по изменението на климата, съставен от 15 старши научни експерти от различни националности, с не повече от двама членове, които са граждани на една и съща държава членка, за мандат от четири години. Този независим съвет ще има за задача, да предоставя научни становища и да докладва относно мерките на ЕС, целите в областта на климата и индикативните бюджети за парниковите газове и тяхната съгласуваност с европейския законодателен акт за климата и международните ангажименти на ЕС съгласно Парижкото споразумение.Преговарящите се споразумяха, че Комисията ще предложи междинна цел в областта на климата за 2040 г., ако е целесъобразно, най-късно в срок от шестмесеца след първия глобален преглед, извършен съгласно Парижкото споразумение.Същевременно тя ще публикува прогнозен индикативен бюджет на Съюза за парниковите газове за периода 2030—2050 г., заедно с използваната от нея методология. Бюджетът се определя като ориентировъчен общ обем на нетните емисии на парникови газове (изразени като CO2 еквивалент и осигуряващи отделна информация за емисиите и поглъщанията), които се очаква да бъдат отделени през този период, без да се излагат на риск ангажиментите на Съюза по Парижкото споразумение. Преговарящите се споразумяха също така, че Комисията ще работи заедно със секторите на икономиката, които решат да изготвят индикативни доброволни пътни карти за постигане на целта на Съюза за неутралност по отношение на климата до 2050 г. Комисията ще наблюдава разработването на тези пътни карти, ще улеснява диалога на равнище ЕС и ще обменя най-добри практики със съответните заинтересовани страни. В предварителното споразумение се поставя и амбициозна цел ЕС да се стреми към постигане на отрицателни емисии след 2050 г. Предварителното политическо споразумение подлежи на одобрение от Съвета и Парламента, преди да се премине през официалните стъпки от процедурата по приемане. Предварителното споразумение беше постигнато от португалското председателство на Съвета и представителите на Европейския парламент въз основа на мандати от съответните им институции.